b'\n_START_ARTICLE_\nLuci Cecili Metel Dalm\xc3\xa0tic\n_START_SECTION_\nC\xc3\xa0rrecs\n_START_PARAGRAPH_\nVa ser c\xc3\xb2nsol el 119 aC junt amb Luci\xc2\xa0Aureli Cotta i per obtenir un triomf va declarar la guerra als d\xc3\xa0lmates que no havien fet res. Els d\xc3\xa0lmates no van oposar cap resist\xc3\xa8ncia i despr\xc3\xa9s de passar l\'hivern a Salona, la capital d\xc3\xa0lmata, va retornar a Roma i va demanar i obtenir els honors del triomf i el t\xc3\xadtol de Dalm\xc3\xa0tic. Amb el bot\xc3\xad d\'aquesta "pseudo-guerra" va restaurar el temple de C\xc3\xa0stor i P\xc3\xb2l\xc2\xb7lux. Tamb\xc3\xa9 va fer construir un temple dedicat a Ops._NEWLINE_El 115 aC va ser censor amb Gneu\xc2\xa0Domici Aenobarb i en uni\xc3\xb3 del seu col\xc2\xb7lega va expulsar 32\xc2\xa0membres del senat entre els quals Gai Licini Geta que m\xc3\xa9s tard tamb\xc3\xa9 va ser censor. Va ser Pont\xc3\xadfex M\xc3\xa0xim i la seva decisi\xc3\xb3 per la q\xc3\xbcesti\xc3\xb3 de les vestals el va fer bastant impopular. El 114 aC havia de jutjar la conducta de tres joves vestals, acusades d\'haver perdut la virginitat i de tenir nombrosos amants. Luci Cecili va prendre una decisi\xc3\xb3 incoherent condemnant a mort una sola de les vestals (anomenada Lic\xc3\xadnia) i exculpant les altres. La indignaci\xc3\xb3 popular era tan gran que l\'any seg\xc3\xbcent es va tornar a jutjar el cas per Luci Cassi Long\xc3\xad Ravil\xc2\xb7la, que va condemnar les altres dues a mort. _NEWLINE_Encara vivia el 100 aC en qu\xc3\xa8 \xc3\xa9s mencionat com a senador d\'alt rang que va agafar les armes contra el trib\xc3\xba Saturn\xc3\xad.\n_START_SECTION_\nDescend\xc3\xa8ncia\n_START_PARAGRAPH_\nSe li coneix una filla, Cec\xc3\xadlia Metel\xc2\xb7la, que va casar amb Marc Emili Escaure (c\xc3\xb2nsol) i despr\xc3\xa9s amb Luci Corneli Sul\xc2\xb7la.'